《周伯宁春晴江岫图为吕仲善题》
明代·苏伯衡

尚书襟怀绝潇洒，挥毫往往凌董马。
平生一笔颇自珍，数尺新图为君写。
齐山遥接吴山青，碧波万顷孤帆征。
东风绿遍汀洲草，总是歧亭离别情。
一向江南一江北，离情浩荡嗟何极。
正如江上之碧波，纵有井刀那剪得。
当时已足令心愁，如今况复隔罗浮。
掩图却上高台望，但见远海连天流。
暮归朝出谁与侣，蜃雾蛮烟结凄楚。
木棉花落鹦鹉飞，苦竹丛深鹧鸪语。

作者简介：元明间浙江金华人，字平仲，友龙子。博涉群籍，文词蔚赡有法，以善古文闻名于时。元末贡于乡，洪武间入礼贤馆，为国子学录，迁学正，擢翰林编修。十年，宋濂荐以自代，以疾力辞。二十一年聘主会试，寻为处州教授。以表笺忤旨下狱死。二子救父并被刑，士论惜之。有《苏平仲集》存世。